
A V I Z

asupra propunerii legislative “O Biblie pentru fiecare familie de români”


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă “O Biblie pentru fiecare familie de români”, trimisă cu adresa P.l.X – 67 din 15 februarie 2006, înregistrată sub nr. 31/135 din 15 februarie 2006.

Camera Deputaţilor este Cameră decizională.


Guvernul, prin adresa nr. 2703 din 01.11.2005, nu susţine adoptarea iniţiativei legislative, subliniind că fiecare cult religios îşi stabileşte necesarul de literatură religioasă potrivit nevoilor reale, în deplină concordanţă cu tradiţia sa, statul neavând competenţa legală de a se amesteca în luarea deciziilor privind tipărirea acestor cărţi. Totodată, Guvernul nu este în măsură să dispună difuzarea pe piaţă numai a unei anumite traduceri a Bibliei, deoarece competentă în această problemă este Patriarhia Română.

Senatul a respins propunerea legislativă în şedinţa din 9 februarie 2006.

Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă menţionată mai sus în şedinţa din 1 martie 2006.

Membrii comisiei au examinat propunerea legislativă, expunerea de motive, punctul de vedere al Guvernului şi avizul favorabil al Consiliului Legislativ nr. 981 din 17.07.2005.

În urma dezbaterilor, cu unanimitate de voturi, s-a hotărât avizarea negativă a proiectului de Lege.


În raport de obiectul şi conţinutul său, proiectul de Lege face parte din categoria legilor ordinare.

